Nõukogu määrus (EÜ) nr 334/2002,

18. veebruar 2002,

millega muudetakse ühtse viisavormi kehtestamist käsitlevat määrust (EÜ) nr 1683/95

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 62 lõike 2 punkti b alapunkti iii,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

ning arvestades järgmist:

(1) Nõukogu määrusega (EÜ) nr 1638/95 [3] kehtestati ühtne viisavorm.

(2) Justiits- ja siseministrite nõukogu poolt 3. detsembril 1998 vastu võetud Viini tegevuskava meetmes nr 38 märgitakse, et tähelepanu tuleb osutada tehnoloogilisele arengule, tagamaks vajaduse korral ühtse viisavormi kõrgema turvalisuse.

(3) Euroopa Ülemkogu 15. ja 16. oktoobri 1999. aasta Tampere istungi resolutsioonis nr 22 märgitakse, et vaja oleks edasi arendada aktiivset ühispoliitikat viisade ja võltsitud dokumentide osas.

(4) Ühtse viisavormi kehtestamine on viisapoliitika ühtlustamise oluline osa.

(5) On vaja sätestada ühtse viisavormi kasutamisega seotud ühisstandardid, eelkõige ühiseeskirjad vormi täitmiseks kasutatavate tehniliste vahendite ja standardite kohta.

(6) Kõrgete turvastandardite kohaselt teostatud foto lisamine on esimene samm selliste elementide kasutamise suunas, mis looksid kindlama seose ühtses vormis viisa ja selle omaniku vahel, mis omakorda on oluliseks tagatiseks, et ühtne viisavorm on kaitstud kuritarvitamise eest; arvesse võetakse ICAO (Rahvusvahelise Tsiviillennundusorganisatsiooni) dokumendis 9303 sätestatud masinloetavate viisade spetsifikaati.

(7) Et täita kõrgeid tehnilisi standardeid ning hõlbustada võltsitud või järeletehtud viisakleebiste tuvastamist, on hädavajalikud ühtse viisavormi kasutamise ühisstandardid.

(8) Nimetatud ühisstandardite vastuvõtmiseks tuleks volitada määruse (EÜ) nr 1683/95 artikliga 6 loodud komisjoni, kusjuures seda määrust tuleks kohandada, et võtta arvesse nõukogu 28. juuni 1999. aasta otsust 1999/468/EÜ, millega sätestatakse komisjoni rakendusvolituste kasutamise menetlused. [4]

(9) Seetõttu tuleks määrust (EÜ) nr 1683/95 muuta.

(10) Käesoleva määrusega ettenähtud meetmed ühtse viisavormi turvalisuse tõstmiseks ei mõjuta reisidokumentide kehtivuse tunnustamist praegu reguleerivaid eeskirju.

(11) Liikmesriigi territooriumile sisenemise või viisade väljaandmise tingimused ei mõjuta reisidokumentide kehtivuse tunnustamist praegu reguleerivaid eeskirju.

(12) Islandi Vabariigi ja Norra Kuningriigi puhul kujutab käesolev määrus endast nende Schengeni acquis' sätete edasiarendamist, mis on seotud nõukogu 17. mai 1999. aasta otsuse 1999/437/EÜ (Euroopa Liidu Nõukogu ning Islandi Vabariigi ja Norra Kuningriigi vahel nimetatud kahe riigi Schengeni acquis' rakendamises, kohaldamises ja edasiarendamises osalemise kohta sõlmitud lepingu teatavate rakenduseeskirjade kohta) [5] artikli 1 punktis B osutatud valdkonnaga.

(13) Euroopa Liidu lepingule ja Euroopa Ühenduse asutamislepingule lisatud Ühendkuningriigi ja Iirimaa seisukohta käsitleva protokolli artikli 3 kohaselt teatas Ühendkuningriik 4. septembri 2001. aasta kirjaga oma soovist osaleda käesoleva määruse vastuvõtmises ja kohaldamises.

(14) Euroopa Liidu lepingule ja Euroopa Ühenduse asutamislepingule lisatud Ühendkuningriigi ja Iirimaa seisukohta käsitleva protokolli artikli 1 kohaselt ei osale Iirimaa käesoleva määruse vastuvõtmises; sellest tulenevalt ning ilma, et see mõjutaks nimetatud protokolli artikli 4 kohaldamist, ei kohaldata käesoleva määruse sätteid Iirimaa suhtes,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 1683/95 muudetakse järgmiselt.

1. Artikkel 2 asendatakse järgmisega:

"Artikkel 2

1. Artikli 6 lõikes 2 nimetatud korras kehtestatakse ühtse viisavormi täiendav tehnospetsifikaat järgmises:

a) täiendavad osad ja turvanõuded, sealhulgas tugevdatud võltsimis- ja järeletegemisvastased standardid;

b) ühtse viisavormi täitmise tehnilised standardid ja viisid.

2. Viisakleebise värvilahendust võib muuta artikli 6 lõikes 2 osutatud korras."

2. Artikkel 6 asendatakse järgmisega:

"Artikkel 6

1. Komisjoni abistab komitee.

2. Kui viidatakse käesolevale lõikele, kohaldatakse otsuse 1999/468/EÜ [6] artikleid 5 ja 7.

Otsuse 1999/468/EÜ artikli 5 lõike 6 kohaseks tähtajaks kehtestatakse kaks kuud.

3. Komitee võtab vastu oma töökorra."

3. Artiklile 8 lisatakse järgmine lõik:

"Lisa punktis 2a sätestatud foto lisamine viiakse ellu hiljemalt viis aastat pärast nimetatud meetme vastuvõtmiseks artikliga 2 ettenähtud tehniliste meetmete vastuvõtmist."

4. Lisasse lisatakse järgmine punkt:

"2a Kõrgete turvastandardite kohaselt teostatud foto."

Artikkel 2

Ühiste konsulaarjuhiste lõpliku versiooni 8. lisa ning üldkäsiraamatu lõpliku versiooni 6. lisa esimene lause, nagu need on sõnastatud Schengeni täitevkomitee 28. aprilli 1999. aasta otsuse [7] alusel, asendatakse järgmisega:

"Viisakleebise vormi tehnilised ja turvaomadused sisalduvad nõukogu 29. mai 1995. aasta määruses (EÜ) nr 1683/95 (millega kehtestatakse ühtne viisavorm, [8] viimati muudetud määrusega (EÜ) nr 334/2002) [9] või on vastu võetud selle määruse alusel."

Artikkel 3

Käesolev määrus ei mõjuta liikmesriikide pädevust riikide ja territoriaalüksuste ning nende ametivõimude poolt väljastatud passide, isikut tõendavate dokumentide ja reisidokumentide tunnustamise alal.

Artikkel 4

Käesolev määrus jõustub kahekümnendal päeval pärast selle avaldamist Euroopa Ühenduste Teatajas.

Käesolev määrus on Euroopa Ühenduse asutamislepingu kohaselt tervikuna siduv ja liikmesriikides vahetult kohaldatav.

Brüssel, 18. veebruar 2002

Nõukogu nimel

eesistuja

J. Piqué i Camps

[1] EÜT C 180 E, 26.6.2001, lk 310.

[2] Arvamus on esitatud 12. detsembril 2001 (Euroopa Ühenduste Teatajas seni avaldamata).

[3] EÜT L 164, 14.7.1995, lk 1.

[4] EÜT L 184, 17.7.1999, lk 23.

[5] EÜT L 176, 10.7.1999, lk 31.

[6] EÜT L 184, 17.7.1999, lk 23.

[7] EÜT L 239, 22.9.2000, lk 317.

[8] EÜT L 164, 14.7.1995, lk 1.

[9] EÜT L 53, 23.2.2002, lk 7.

--------------------------------------------------